คลังระดมแบงก์รัฐปล่อยกู้ฟื้นฟูน้ำท่วม
แบงก์รัฐซับน้ำตาน้ำท่วม หยุดพักชำระหนี้ไม่คิดดอก พร้อมปล่อยสินเชื่อดอกเบี้ยต่ำฟื้นฟูหลังน้ำท่วม
11 ต.ค. 2554

แบงก์รัฐซับน้ำตาน้ำท่วม หยุดพักชำระหนี้ไม่คิดดอก พร้อมปล่อยสินเชื่อดอกเบี้ยต่ำฟื้นฟูหลังน้ำท่วม
นายอารีพงศ์ ภู่ชอุ่ม ปลัดคลัง กล่าวว่า คลังได้สั่งการให้ธนาคารเฉพาะกิจทุกแห่งดูแลช่วยเหลือลูกค้าที่ประสบปัญหาน้ำท่วม โดยการพักหนี้กับลูกค้าที่ขาดรายได้เพราะทำงานไม่ได้ หรือผู้ประกอบการที่ไม่สามารถดำเนินการได้ โดยให้คิดดอกเบี้ย 0% ในช่วงที่ยังไม่สามารถชำระหนี้ได้ และให้เริ่มคิดดอกเบี้ยใหม่หลังจากลูกหนี้มีกำลังผ่อนชำระ
นอกจากนี้ ยังให้ธนาคารเฉพาะกิจของรัฐ เตรียมวงเงินกู้ดอกเบี้ยต่ำให้กับประชาชน และผู้ประกอบการที่ต้องการกู้เงินไปฟื้นฟูซ่อมแซมบ้านเรือน สินทรัพย์ และเป็นเงินทุนหมุนเวียน ในอัตราดอกเบี้ยต่ำ โดยรัฐบาลจะทำการชดเชยดอกเบี้ยให้กับธนาคาร
ปลัดคลัง กล่าวว่า ในส่วนของธนาคารเพื่อการพัฒนารัฐวิสาหกิจขนาดกลางและขนาดย่อม แห่งประเทศไทย (ธพว.) หรือ เอสเอ็มอีแบงก์ ที่ก่อนหน้านี้ตั้งวงเงินไว้ 2,000 ล้านบาท ในการปล่อยกู้ฟื้นฟูน้ำท่วม หากวงเงินไม่เพียงพอก็พร้อมเพิ่มวงเงิน
สำหรับธนาคารเฉพาะกิจ ที่จะดำเนินการหยุดพักชำระหนี้ และปล่อยกู้น้ำท่วม นอกจาก เอสเอ็มอีแบงก์ ยังมีธนาคารออมสิน ธนาคารเพื่อการเกษตรกรและสหกรณ์การเกษตร (ธ.ก.ส.) ธนาคารอาคารสงเคราะห์ (ธอส.) ธนาคารอิสลามแห่งประเทศไทย (ไอแบงก์) และ ธนาคารเพื่อการส่งออกและนำเข้าแห่งประเทศไทย (ธสน.) หรือ เอ็กซิมแบงก์